Αλίκη Κόμυν, κόμισσα του Μπάκαν

Η Αλίκη Κόμυν, κόμισσα τού Μπάκαν, λαίδη Μπώμοντ, αγγλ.: Alice Comyn, Countess of Buchan, Lady Beaumont (1289 - 3 Ιουλίου 1349) ήταν ευγενής από τη Σκωτία, μέλος τής ισχυρής οικογένειας Κόμυν που υποστήριζε τούς Μπάλλιολ, διεκδικητές τού αμφισβητούμενου θρόνου τής Σκωτίας, εναντίον των αντιπάλων τους, των Μπρους. Ήταν ανιψιά τού Ιωάννη Κόμυν κόμη τού Μπάκαν, του οποίου ήταν και κληρονόμος, και μετά το τέλος του η κομητεία τού Μπάκαν διεκδικήθηκε με επιτυχία από τον σύζυγό της Ερρίκο ντε Μπώμοντ κόμη τού Μπάκαν, συζυγικώ δικαιώματι (jure auxoris). Ο μακροχρόνιος αγώνας τού να διεκδικήσει την κομητεία τού Μπάκαν, ήταν μία από τις αιτίες τού Β΄ Πολέμου τής Σκωτικής Ανεξαρτησίας.

Η Αλίκη ήταν η εκ μητρός γιαγιά τής Λευκής τού Λάνκαστερ, και ως εκ τούτου, προγιαγιά τού βασιλιά Ερρίκου Δ΄ τής Αγγλίας.

Ήταν ακόλουθος στην αυλή τής Ισαβέλλας τής Γαλλίας. 

 Καταγωγή 
Η Αλίκη γεννήθηκε στο Αμπερντίνσιρ τής Σκωτίας το 1289, η μεγαλύτερη κόρη τού Αλεξάντερ Κόμυν, σερίφη τού Αμπερντίν και τής συζύγου του Ιωάννας λε Λάτιμερ, και εγγονή τού Αλεξάντερ Κόμυν κόμη τού Μπάκαν. Είχε μία μικρότερη αδελφή, τη Μαργαρίτα, η οποία αργότερα παντρεύτηκε πρώτα τον σερ Ιωάννη Ρος και στη συνέχεια τον σερ Γουλιέλμο Λίντσεϋ κύριο τού Σάιμερτουν.

Οι γονείς τού πατέρα της ήταν ο Αλέξανδρος Κόμυν 2ος κόμης τού Μπάκαν, δικαστής και κοντόσταυλος τής Σκωτίας, και η Ελισάβετ ντε Κουίνσυ. Οι γονείς τής μητέρας της ήταν ο Γουλιέλμος λε Λάτιμερ και η Αλίσια Λεντέ. Ο θείος τής Αλίκης ήταν ο Ιωάννης Κόμυν κόμης τού Μπάκαν, ένας από τούς πιο ισχυρούς ευγενείς στη Σκωτία. Ο κόμης, ο οποίος απεβίωσε τον Δεκέμβριο τού 1308, ήταν νυμφευμένος με την Ισαβέλλα ΜακΝτάφ, αλλά ο γάμος ήταν άτεκνος. Η Αλίκη ήταν η κληρονόμος τού Ιωάννη Κόμυν στον τίτλο τής κόμισσας τού Μπάκαν, αν και ο τίτλος τής κομητείας είχε χαθεί στο στέμμα, πριν από το τέλος τού θείου της, όταν είχε πάει στην Αγγλία ως φυγάς.

 Οικογένεια 
Λίγο πριν τις 14 Ιουλίου 1310 η Αλίκη παντρεύτηκε τον Ερρίκο ντε Μπώμοντ κύριο τού Μπώμοντ, γιο τού Λουδοβίκου ντε Μπριέν υποκόμη τού Μπωμόν και τής Αγνής υποκόμισσας τού Μπωμόν. Μετά τον γάμο της, ονομάστηκε λαίδη Μπώμοντ. Ο Ερρίκος ήταν βασική προσωπικότητα στους Αγγλο-Σκωτικούς πολέμους τού 13ου και 14ου αι. (Βλέπε κύριο άρθρο: Πόλεμοι τής Ανεξαρτησίας τής Σκωτίας) Ως συνέπεια τού γάμου της με τον Ερρίκο, η Αλίκη είχε γίνει, στα Σκωτικά μάτια, ανεπανόρθωτα Αγγλίδα, επομένως οι Σκώτοι αναγνώρισαν το δικαίωμα τής αδελφής της Μαργαρίτας στην κομητεία τού Μπάκάν, αντί για το δικό της.

Ο γάμος απέκτησε πολλά παιδιά:

 Αικατερίνη (απεβ. 11 Νοεμβρίου 1368), παντρεύτηκε τον Δαυίδ Γ΄ Στράθμπογκη κόμη τού Άθολ, και απέκτησε απογόνους.
 Ελισάβετ (απεβ. στις 27 Οκτωβρίου 1400), παντρεύτηκε τον Νικόλαο Ώντλεϋ 3ο ναρόνο τού Ώντλεϋ. Απεβίωσε χωρίς απογόνους.
 Ριχάρδος
 Ιωάννης (απεβ. νέος).
 Θωμάς. 
 Αλίκη.
 Ιωάννα, παντρεύτηκε τον σερ Φουλκ ΦιτςΓουόριν 3ο κύριο ΦιτςΓουόριν
 Βεατρίκη, παντρεύτηκε τον Κάρολο Α΄ κόμη τού Νταμαρτέν
 Ιωάννης, 2ος κύριος Μπωμόν (1318 - 14 Απριλίου 1342), στις 6 Νοεμβρίου 1330 νυμφεύτηκε ως πρώτη σύζυγο την Ελεονώρα τού Λάνκαστερ, και απέκτησε παιδιά. Σκοτώθηκε σε μία μάχη.
 Ισαβέλλα (πε. 1320-1361), παντρεύτηκε το 1337 τον Ερρίκο τού Γκρόσμοντ 1ο δούκα τού Λάνκαστερκαι απέκτησε δύο κόρες, τη Μωντ κόμισσα τού Λέστερ και τη Λευκή τού Λάνκαστερ.
 Αγνή, παντρεύτηκε τον Θωμά ντε Λυσύ 2ο βαρόνο Λυσύ.

 Κόμισσα του Μπιούχαν 
Τον Απρίλιο τού 1313 η Ισαβέλλα ΜακΝτάφ, χήρα τού θείου τής Αλίκης, Ιωάννη Κόμυν, τέθηκε υπό την επιμέλεια των Μπώμοντ, μετά την απελευθέρωσή της από τη σκληρή φυλάκισή της. Είχε περιοριστεί σε κλουβί για τέσσερα χρόνια στο Μπέργουικ τής Αγγλίας με εντολή τού βασιλιά Εδουάρδου Α΄, αφού έστεψε τον Ροβέρτο Μπρους βασιλιά τής Σκωτίας στο Σκόουν τον Μάρτιο τού 1306. Το 1310 στάλθηκε σε μοναστήρι, και τρία χρόνια αργότερα διατάχθηκε σε ένα από τα αρχοντικά (manor) των Μπώμοντ, όπου απεβίωσε σε άγνωστη ημερομηνία.

Το 1314 ο Ερρίκος ντε Μπώμοντ πολέμησε στη Μάχη τού Μπάνοκμπερν, στο πλευρό των Άγγλων.

Κάποια στιγμή μεταξύ 1317 και 1321, η Αλίκη διαδέχθηκε τα αγγλικά κτήματα τής νεότερης αδελφής της, Μαργαρίτας.

Στις 22 Ιανουαρίου 1334 ο σύζυγος τής Αλίκης, Ερρίκος, ονομάστηκε στο Κοινοβούλιο τ΄΄ης Αγγλίας ως κόμης τού Μπάκαν. Αναγνωρίστηκε ως κόμης από εκείνη την ημερομηνία, μέχρι τις 16 Νοεμβρίου 1339. Στις 10 Φεβρουαρίου 1334 συμμετείχε στο Κοινοβούλιο τής Σκωτίας, φέροντας τον ίδιο τίτλο. Η αδιάκοπη επιδίωξη τού Ερρίκου για την κληρονομημένη κομητεία τού Μπάκαν που είχε κληρονομήσει η Αλίκη, ήταν ένας από τούς παράγοντες που οδήγησαν στον Β΄ Πόλεμο τής Ανεξαρτησίας τής Σκωτίας μεταξύ των Κόμυν και των αρχαίων αντιπάλων τους, των Μπρους.

Η Αλίκη απεβίωσε στις 3 Ιουλίου 1349, σε ηλικία 60 ετών. Ο σύζυγός της Ερρίκος, είχε αποβιώσει το 1340 στις Κάτω Χώρες, όπου είχε πάει με τον βασιλιά Εδουάρδο Γ΄ τής Αγγλίας. Με το τέλος τής Αλίκης, η κομητεία τού Μπάκαν έφυγε για πάντα από την οικογένεια Κόμυν.

Στους πολυάριθμους απογόνους τής Αλίκης περιλαμβάνονταν οι βασιλείς Ερρίκος Δ΄ τής Αγγλίας και Ερρίκος Ε΄ τής Αγγλίας, η Φιλίππη τού Λάνκαστερ, η Άννα Μπολέυν, αλλά και ο Χάμφρεϋ Κύναστον ο Άγγλος ληστής.

 Στη μυθοπλασία 
Η Αλίκη Κόμυν εμφανίζεται ως χαρακτήρας στο μυθιστόρημα τής Μπάρμπαρα Έρσκιν, το Βασίλειο των Σκιών (1988), το οποίο βασίζεται στη ζωή τής Ισαβέλλας ΜακΝτάφ.

 Αναφορές 

Κατηγορία:Οίκος του Μπριέν
Κατηγορία:Οικογένεια Μπώμοντ